钦定古今图书集成/明伦汇编/氏族典/第383卷 > 李惠
## 钦定古今图书集成/明伦汇编/氏族典/第383卷 > 李惠

按《魏书李惠传》：“惠，中山人，思皇后之父也。弱冠袭父
爵南郡公，历位散骑常侍、侍中、征西大将军、秦益二
州刺史，进爵为王，转雍州刺史。惠长于思察，雍州厅
事有燕争巢，斗已累日。惠令人掩获，试命纲纪断之，
并辞非下愚所知。惠乃使卒以弱竹弹两燕，既而一
去一留，惠笑谓吏属曰：‘此留者自计为巢功重，彼去
者既经痛楚，理无留心’。”群下服其聪察。人有负盐负
薪者，同释重担，息于树阴。二人将行，争一羊皮，各言
籍背之物。惠遣争者出，顾谓州纲纪曰：“此羊皮可拷
知主乎？”群下以为戏言，咸无答者。惠令人置羊皮席
上，以杖击之，见少盐屑，曰：“得其实矣。”使争者视之，负
薪者乃伏而就罪。凡所察究，多此类。后为开府仪同
三司、青州刺史，历政有美绩。惠素为文明太后所忌，
诬惠将南叛，诛之。天下冤惜焉。